Louis-Marie-François Aubert - Wikipedia\nLouis-François-Marie Aubert zo anezhañ ur sonaozer eus Breizh. Ganet eo bet d'an 19 a viz C'hwevrer 1877 e Sant-Maloù ha marvet eo bet d'an 9 a viz Genver 1968 e Pariz.\nD'an 19 a viz C'hwevrer 1877 eo bet ganet Louis Aubert, er memes bloaz ha Paol Ladmirault, ur sonaozour brudet all eus Breizh. Pa oa bihan, e vouezh soprano a ra d’e dud lakaat anezhañ d’ober studioù sonerezh. Eus Sant-Maloù, kêr ar gourserien, ez a Louis Aubert da skol sonerezh Pariz pa oa 11 vloaz. Kanañ a rae ar Pie Jesus eus Requiem Fauré pa oa bet kanet evit wech kentañ en iliz ar Vadalen e Pariz. Gant ar sonaozour-se eo en deus desket skrivañ sonerezh ha sonaozañ. Brudet eo ivez Louis Aubert evel ur sonaozour dibar. Awenet bras eo bet gant ar broioù estren, evel e genvroad Jean Cras. Kavout a ra e awen e Bro-Spagn pe e Bro-Vask, pe e broioù pelloc'h evit ar broioù arab pe broioù Azia. Gouvezet en deus lakaat asambles ar sonerezh klasel hag ar jazz, gant pezhioù diabar evel "Sinema" el lec'h ma ra dave da zaou benn-bras eus ar skrammoù: Chaplin ha Disney. Enoret e oa gant an akademioù sonerezh eus e vare pa'z eas d'an Anaon d'an 9 a viz Genver 1968 e Pariz.\nHervez ar vuzikologourien eo merket oberenn Louis Aubert gant levezon tri sonaozour meur: Fauré, Ravel ha Debussy. Louis Aubert, p’edo o chom er Vro-Vask, bro Maurice Ravel a oa en em gavet gantañ hag a blije dezhañ kenañ e sonerezh, a reas anaouegezh eno gant sonerezh ar c'heisteiz (Habanera, Ar ganaouenn gozh eus Bro-Spagn, An nozvezh vaour...). N'eus ket anezhañ ur sonaozour-skouer eus Breizh. Er c’hontrol d'e genseurted eus Breizh (ar Flemm, Ladmirault pe Roparzh...), n'en deus ket klasket awen e Breizh, pe ken nebeut. Marteze e opera "Ar c'hoad glas" el lec'h ma c'haller damverzout koadeg Bresilien a-wechoù. Diazezet eo an istor marzhus-mañ war penndudennoù Charles Perrault. Sonet e oa bet evit ar wech kentañ e Boston e 1911, ha berzh a reas en degouezh-se. Tapet kaer eo Breizh avat en e bezh pennañ "Bez Chateaubriand". Eus e gornig-bro a oa ar skrivagner brudet. Un danvez awen dibar eo bet ar mor evit oberennoù ar sonaozour-mañ a oa eus Sant-Maloù.\nElena ar gaer, gourc'horoll\nNoz ar c'horiganned, gourc'horoll\nDryade, taolenn siñfoniek\nFollenigoù a skeudennoù, pemp pezh bugelek\nSinema, teir daolenn siñfoniek\nFaltazienn evit piano ha laz-seniñ\nAr c'hoad glas 1904\nC'hwec'h barzhoneg arabek, evit mouez ha laz-seniñ 1917\nMadrigal evil fleüt e-unan\nHeuliad berr evit daou piano\nSonatenn evit violoñs ha piano\nEn eñvor da Fauré\nC'hwec'h barzhoneg arabek\nAr bedenn fall\nKanaouenn da luskellat ar martolod\nKanaouenn da luskellat\nTeir ganaouenn hebraik\nAn noz maour\nAr ganaouenn gozh eus Bro-Spagn\nLouis-Marie-François Aubert war Compositeursbretons.com\nAdtapet diwar « https://br.wikipedia.org/w/index.php?title=Louis-Marie-François_Aubert&oldid=1886797 »\nKemmoù diwezhañ degaset d'ar bajenn-mañ d'an 23 Her 2020, da 15:18.


Abadenn Larsen ha mediator ! : 13 : Marv ar rock 'n roll\nAbadenn Larsen ha mediator ! - Pennad skignet d'ar 29.11.2021\nE fin ar bloavezhioù 50 e seblant ar rock tonket da vont da get, milliget m'emañ e arzourien bennañ. Setu ar pezh a welimp hiziv. Kregiñ a ra ar c'heleier fall e miz Here 1957 gant Little Richard, an hini en deus berraet filosofiezh ar rock 'n roll en un drouzadell « A wop bom aloo mop a lop bam boom » a ziviz teurel e zilhad alaouret hag e walennoù d'ar blotoù evit en em ouestlañ d'ar relijion goude bezañ bet gwelet Doue er c'harr-nij a gase anezhañ da Aostralia evit un droiad.\nE miz Meurzh 1958 ez eo Tonton Sam hag a zegas soñj da Elvis en deus da servijout ar vammvro.\nTenacious D : Rock is dead\nElvis Presley : Atersadenn a-raok e gonje ("Elvis Sails")\nChuck Berry, Bruce Springsteen and the E-street Band : Johnny Be Goode\nEddy Cochran : Twenty flight rock\n"Rock 'n roll Babylon" Gary Herman (Embannadurioù Denoël X-Trême)\n"Pop Rock Story vol. 1" Marion Doussot (Embannadurioù Vents d'Ouest)


Galv da vanifestiñ dirak rektordi Roazhon 19-01-22: kenemglev Stad-Rannvro – Kelennomp!\n14/01/2022\t 16/01/2022 Keleier\nKENEMGLEV STAD-RANNVRO BREZHONEG : GALV DA VANIFESTIÑ DIRAK REKTORDI ROAZHON D’AR MARC’HER 19 A VIZ GENVER DA 2 e 30 GM\nAr rouedadoù a gevredigezhioù (Diwan, Divyezh Breizh : Kevredigezh rannvro tud ar skolidi evit ar c’helenn ar/e brezhoneg er skolioù publik, Divaskell Breizh : rouedad ar c’hevredigezhioù Dihun tud ar skolidi er skolioù divyezhek katolik, Kelennomp ! : kevredigezh ar gelennerien e brezhoneg, Kevre Breizh : kenurzh sevenadurel kevredigezhel e Breizh) a galv d’en em vodañ dirak rektordi academiezh Roazhon d’ar Merc’her 19 a viz Genver da 2e30.\nChom a ra war evezh a-leun ar rouedadoù goude ar vanifestadeg e Kemper d’an 13 a viz Meurzh 2021 ma oa bet bodet war-dro 5 000 den o c’houlenn ma vefe sinet ur c’henemglev uhelek gant ar stad e-keñver skoilhoù gant Ministrerezh an Deskadurezh Stad.\nDa-geñver un emvod kehentiñ d’ar 5 a viz Genver e Kemper hor boa diskouezet e oamp aet drouk ennomp ouzh kinnigoù diwezhañ ar rektordi a-raok Nedeleg ha na c’heller ket degemer anezho.\nCheñch a rafe penn d’ar vazh abaoe, diouzh a glever. Un toullad emgavioù zo bet etre ar rektordi ha servijoù ar rannvro, unan en o zouez etre Prezidant ar Rannvro ha Rektour Akademiezh Roazhon diwar-benn an dra-se.\nRet eo deomp chom war evezh evit ma vo klevet gant ar galloud kreiz ha dreist-holl gant an Deskadurezh Stad goulennoù ar bretonezed hag ar vretoned o doa diskouezet o nerzh e-pad ar vanifestadeg e Gwengamp d’an 29 a viz Mae tremenet (goude disfiz darnel al lezenn Molac gant ar c’huzul vonreizh). Ouzhpenn-se e c’hortozomp respontoù louer d’hor goulennoù gant ar Rektour da goulz Kuzul Akademiezh ar Yezhoù Rannvroel kentañ a vo dre videoprezegenn d’an 18 a viz Genver, da lavaret eo an deiz kent an tolpadeg.\nGant dilennadeg ar prezidant o tostaat ez eus ur riskl ma vefe stanket ur wech ouzhpenn ar c’hevraouiñ ma ne teuont ket da vat dizale. Chom a ra war-dro ur pemzektez a-benn disoc’h gant un destenn uhelek (war an diazezoù savet gant ar rannvro) evit ma vo votet a-benn emgav kentañ kuzul ar Rannvro Breizh e miz C’hwevrer.\nTeuliad kelaouiñ kinniget d’an emvod gant ar mediaoù e Kemper d’ar 5 a viz Genver 2022 da bellgargañ.\nPrevious PostKemennadenn d’ar Mediaoù (Diwan, Div Yezh, Divaskell, Kelennomp, Kevre Breizh) : stad mallus ar brezhoneg !\nNext PostKenemglev Stad Rannvro war ar brezhoneg : un hent brav war-zu ar c’helenn met…


Lech Aleksander Kaczyński a zo bet ganet d'an 18 a viz Mezheven 1949 e Varsovia hag aet eo da Brezidant Polonia d'an 9 a viz Here 2005, ha bet lazhet en ur gwallzarvoud karr-nij d'an 10 a viz Ebrel 2010 e Smolensk (Rusia).\nEr bloavezhioù 1970 e oa bet gant ar strolladoù enepkomunour hag e 1980 e oa kuzulier Lech Wałęsa. E miz Kerzu 1981 e oa bet kaset d'an toull-bac'h avat pa oa bet disklêriet ar "stad a vrezel".\nKoulskoude e krogas da zistagañ diouzh Walesa pa oa a-enep d’an daol-grenn 1989 a glaske kaout marc'had gant ar re bet e-karg eus ar reizhad komunour. E enebiezh ouzh ar gomunourien zo kaoz en deus kement a zisfiz diouzh ar reizhad kevalaour pa oa ul lodenn vat eus ar re bet er strollad komunour oc'h ober o hent eno dre brenañ an embregerezhioù bras.\nGant e vreur gevell, Jarosław Kaczyński, emañ e penn ar strollad Gwir ha Justis (Prawo i Sprawiedliwość), ul luskad mirour ha katolik. Berzet e oa bet ar Gay Pride gant Lech Kaczyński, pa oa maer Varsovia.\nAleksander Kwaśniewski Prezidant Polonia\nKerzu 2005 – Ebrel 2010 War e lerc'h:\nAdtapet diwar « https://br.wikipedia.org/w/index.php?title=Lech_Kaczyński&oldid=1617438 »\nDernière modification le 3 C'hwe 2015, à 17:46\nKemmoù diwezhañ degaset d'ar bajenn-mañ d'an 3 C'hwe 2015, da 17:46.


Kaozeal:Osroene - Wikipedia\nGwelout a ran ar ger diosez. Ar ger implijet e brezhoneg a zo eskopti, ur ger fall a-walc'h pa sonjer n'eo ket un ti ez eus anv. Met henvel eo gant ar c'hoariva, a zo ul lec'h, ha n'eo ket un arz. Bianchi-Bihan 17 Ebr 2006 da 15:51 (UTC)\nGraet em eus gant diosez rak ne welan ket gant petra ober a-hend-all. Gouzout mat a ran petra eo un eskopti. Amañ avat ez eus anv eus ul live melestradurel en impalaeriezh roman. Un afer all eo ar fed e vije bet implijet rannvroioù melestradurel an impalaeriezh gant an Iliz evir en em frammañ war-lerc'h. N'eo ket eskibien a oa e penn an diosezoù-se, ur framm sivil e oa. --Fulup 17 Ebr 2006 da 16:33 (UTC)\nMa digarez, re vuan ha diwar-c'horre em boa lennet ar pennad. Diwall a rin ur wech all. Mar gallan.Bianchi-Bihan 17 Ebr 2006 da 17:16 (UTC)\nAdtapet diwar « https://br.wikipedia.org/w/index.php?title=Kaozeal:Osroene&oldid=48321 »\nKemmoù diwezhañ degaset d'ar bajenn-mañ d'an 17 Ebr 2006, da 17:16.


Pajenn:Marigo - Buez ar Saent.djvu/204 - Wikimammenn\nPajenn:Marigo - Buez ar Saent.djvu/204\nen ur c’havarn, en intantion da dremen eno e vuez. E guerent affliget bras a gassas tud partout evit clasq quêlou anezàn, ha da benn seitec devez a c’hefsont. E dad, e vam hac e bried er pedas gant cals a zaëlou da zistrei d’ar guær ; mæs coms a reas dezo gant quement a nerz eus a vanite ha dangerou ar bed, ma voent touichet dre un exempl quer bras, ha ma teuzont oll da gonsanti d’e lesel da heulya an inspiration divin, hac e tremenas eno hanter-cant vloaz en ur binigen vras, o veuli Doue nos ha dez.\nBcza en devoa un nizes pehini en em lesas da veza goallet dre an importunite eus un den maleürus. Ar c’hrim-ze e zaulas en disesper ; hac elec’h ober pinigen hac ur goëssion vad eus he fec’het, e teuas d’en em abandoni d’ar brassa disurzou.\nHe yontr santel, o veza aznavezet quemense, dre ur revelation, ne ouffer quet lavaret peguement a zaelou e scuillas, na peguer bras pinigen a reas evit obteni digant Doue he c’honversion. Mont a eureu d’e c’haout, hac e lavaras dezi dre zouçder : va merc’h, dre garantez evidoc’h oun deut betec amâ : na zeuàn quet evit ober deoc’h rebeich ebet, aznaout a ran peguer bras e hor fragilite, mæs ho pidi a ràn da gaout truez ous hoc’h Ene ha da zistroï ous Doue.\nE nizes, soueset meurbet oc’h e velet, ha c’hoas muy oc’h e glevet o coms quer cafer out-y, na grede quet sevel he daoulagad. Ar vez e devoa, ar remors eus he c’houstianç hac he glac’har a vire out-y ne alle na flaich na parlant. Neuse e lavaras dezi : hebien eta, va merc’h, ne respontit netra din ; an desir am eus eus ho silvidiguez a zisplich deoc’h, squiz oc’h oc’h va guelet ha va c’hlevet ? D’ar c’homsou-mâ ar bec’heres-se en em strincas d’e dreit, ha ne respontas nemet dre he daëlou hac he huanadou.\nHe Yontr, quen touichet evel-dy, a lavaras neuse en ur gouela : mar doc’h spountet hac estlamet dre’n abec d’ho pec’hejou, o c’hemeret a ràn varnо̀n hac en em garga a ràn da satisfia evidoc’h da justiç Doue. Ar plac’h a lavaras erfin en ur grial : penaus en devezo Doue truez ouzin, goude beza coumetet quen alies a\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/204&oldid=134307 »


Beinn na Faoghla - Wikipedia\nPelec'h emañ Beinn na Faoghla\nBeinn na Faoghla (pe Beinn nam Faoghla pe Beinn nam Fadhla, distaget /peɲəˈvɤːlˠ̪ə/ e gouezeleg ; Benbecula e saozneg) zo un enezenn eus an Inizi Gall, e gwalarn Bro-Skos. Emañ etre Uibhist a Tuath, en hanternoz, hag Uibhist a Deas, er c'hreisteiz. Liammet eo ouzh an div enezenn-se war-bouez chaoserioù a dremen an hent A865 warno.\nIzel eo an enezenn, gant he lec'h uhelañ e Ruibheal, 124 metr a-us live ar mor. En em astenn a ra an enezenn a-hed un 10 km bennak eus an hanternoz d'ar c'hreisteiz. Baile a Mhanaich (Balivanich) eo kêriadenn vrasañ an enez ; un aerborzh bihan zo e-kichen.\nGwechall e oa Beinn na Faoghla unan eus kreñvlec'hioù ar gouezeleg e Bro-Skos. Met e 1958 e oa deuet arme Breizh-Veur da staliañ ur greizenn war an enezenn ha kement-se en deus bet efed war ar yezh kaozeet eno. E niveradeg 2001 e oa bet kavet 56% a ouezelegerien e Beinn na Faoghla, a oa poblet gant 1 300 den. E Baile a Mhanaich e oa an dregantad bihanañ anezho : 37% hepken. E kêriadennoù all an enezenn e oa etre 74% ha 62% a ouezelegerien.\n↑ Mac an Tàilleir, Iain (2003) Placenames. (pdf) Pàrlamaid na h-Alba. 20 August 2008.\n↑ Mac an Tàilleir, Iain (2004) 1901-2001 Gaelic in the Census (PowerPoint ) Linguae Celticae. 1 June 2008.\nAdtapet diwar « https://br.wikipedia.org/w/index.php?title=Beinn_na_Faoghla&oldid=1976664 »\nKemmoù diwezhañ degaset d'ar bajenn-mañ d'an 6 Meu 2022, da 10:45.


Ur skrivagner amerikan eo Robert Ervin Howard (22 a viz Genver 1906 e Peaster – 11 a viz Even 1936 e Cross Plains). Gwelet e vez outañ evel unan eus krouerien ar moliac’h (fantasy), evel J.R.R. Tolkien.\nan tudennoù pennañ ijinet gant robert e. howard\nRobert Ervin Howard a zo bet ganet e Peaster (Texas) d’an 22 a viz Genver 1906. Izaag Mordecai Howard (e dad), hag a oa mezeg, a lakaas e familh da zilojañ meur a wech. Adalek miz Genver 1915 en em stalias ar familh Howard etre Brownwood hag Abilene, e kêriadennoù evel Cross Cut, Burkett. Ar familh en em stalias da vat e Cross Plains adalek 1919. Hervez kont e vefe bet Howard un den 2 vetrad uhelder dezhañ, ur bugel gwan hag a veze skoet gantañ, hag ur marc’heger ampart. Studiañ a reas e Cross Plains, hag e Brownwood, hag e paouezas gant e studioù e-kreiz e vloavezh kentañ er skol-veur. Pa voe yaounank c’hoazh e tiskouezas e oa dedennet gant ar sevel skridoù hag al lenn. Kalonekaet e voe gant e vamm, dizoloiñ a reas ar c’hazetennoù pulp, hag e stagas da vat da skrivañ adalek 1921.\nE istor kentañ "Spear and Fang" a voe embannet er gelaouenn Weird Tales pa oa-eñ 19 vloaz. Goude un nebeud bloavezhioù diaes e teuas da vezañ brudet e 1928, pa voe embannet istorioù Solomon Kane, ha dreist-holl peogwir e teuas a-benn da werzhañ e istorioù, en o zouez rentaoù-kont krogadoù boks, da gelaouennoù all. Brudetoc’h e voe c’hoazh e 1930 a-drugarez da zanevelloù evel "Roueed an noz", "An den du", "Doueed Bal-Sagoth" hag un heuliad diwar-benn ar C’hroazadegoù. Kregiñ a reas ivez da genskrivañ gant Howard Phillips Lovecraft, hag e kendalc’has betek e varv. A-drugarez da grouidigezh Conan (e 1932) e chom brudet c'hoazh hiziv an deiz. Daoust d’ar pezh a c’haller klevout a-wechoù ne skrive ket Howard pa veze mezv, er c’hontrol e laboure e destennoù dizehan : bez ez eus c’hoazh miliadoù a bajennedoù brouilhoñs gouestlet da Gonan ha n’int ket bet embannet.\nPaket e oa e vamm gant an droug-skevent abaoe pell, ha war ziskar ez eas he yec’hed er bloavezhioù 1930. War a seblant e voe diaes an darempredoù etre ar vamm hag he gwaz, neuze ez eo Robert a reas war he zro, rak pouezus-tre e oa e vamm evitañ. Labourat a rae Howard evit paeañ louzoù ar vamm padal ar gwaz a oa aet kuit. E 1934 e kejas Howard gant ur plac’h anvet Novalyne Price, hag a oa o paouez bezañ anvet da skolaerez e Cross Plains. O darempred a chomas a-sav da vat en nevez-amzer 1936. D’ar mare-se ez ae fall-tre yec’hed mamm Howard, hag anat e oa e oa-hi o vont da vervel. D’an 11 a viz Even 1936, pa voe kadarnaet da Robert Howard ne c’hellfe ket e vamm dihuniñ diouzh he c’homa, en em lazhas Howard en ur dennañ un tenn en e ividig, e-pad eizh eurvezh e voe war e drememvan. Ar vamm a varv an deiz war-lerc'h. Pell zo e oa kroget Howard da brederiañ war e emlazh (abaoe war-dro 1923), a-raok ma’z afe da fall yec’hed e vamm. Setu perak ne c’hall ket marv e vamm bezañ displegadenn nemeti e emlazh.\nGollo Weird Tales miz Eost 1928, Red Shadow ar c'hentañ istor gant Solomon Kane a zo warni.


Nikolaz II Rusia - Wikipedia\nNikolaz II (e rusianeg: Николай II, Николай Александрович Романов, Nikolay II, Nikolay Aleksandrovitch Romanov [nʲɪkɐˈlaj ftɐˈroj, nʲɪkɐˈlaj əlʲɪkˈsandrəvʲɪtɕ rɐˈmanəf]), ganet d'an 18 a viz Mae 1868 ha drouklazhet gant ar Volcheviked d'ar 17 a viz Gouhere 1918, e voe an diwezhañ impalaer eus Rusia, Dug Meur Finland ha Roue Polonia.\nNikolaz II (wd 1909)\nE ren a wellas kouezhadenn Impalaeriezh Rusia tremenet eus unan eus ar galloudoù pennañ er bed etrezek ur grizenn ekonomikel ha ramzel drastus. Gant Trajedienn Khodynka, pogromoù enep-yuzev, ar Sulvezh Gwadus, flastradenn garv Dispac'h Rusia 1905, lazhadeg an enebourien politikel ha dre bezañ lakaet da bennkaoz ar Brezel etre Japan ha Rusia e voe lesanvet Nikolaz ar Gwadus, pe Nikolaz Vil gant e enebourien politikel. An istoriografiezh Soviedel en devoa roet ur skeudenn mantrus eus an Tzar diwezhañ diskouezet evel un den gwan, gwadus, hag en devoa degaset dre choazoù fall kolloù brezel ramzel ha marv milionoù eus e sujedoù. Hiziv-an-deiz ez eo sioulaet a glaz ar sell-se.\nUnan eus fotoioù diwezhañ Nikolaz II Rusia e Tsarskoye Selo a-raok bezañ lazhadeget gant e holl familh.\nAdtapet diwar « https://br.wikipedia.org/w/index.php?title=Nikolaz_II_Rusia&oldid=1806629 »\nDernière modification le 24 Gwe 2018, à 09:58\nKemmoù diwezhañ degaset d'ar bajenn-mañ d'an 24 Gwe 2018, da 09:58.


Plougêr - Wikipedia\nPlougêr a zo ur gumun a-wezhall eus Breizh e departamant Penn-ar-Bed. E kumun Karaez-Plougêr emañ bremañ.\n2.1 Orin ha gerdarzh\nOrin ha gerdarzh[kemmañ | kemmañ ar vammenn]\nPlouger a oa ur barrez gwechall e Kerne. Dont a ra an anv eus plou ha kêr (parrez ar gêr vras pe parrez ar c'hastell, eta).\nEr barrez-se e oa meur a drev, er Grennamzer : Karaez, Sant-Kijo ha Trefrin. Hervez istorourien zo e oa enni ivez Trabrivan, ar Vouster ha Mêl-Karaez, met n'eo ket sur e vije bet ken bras-se. Da sant Pêr e oa gouestlet iliz parrez Plougêr, anvet ivez parrez Plougêr-Karaez.\nEmsavadeg ar Bonedoù ruz: un digoll a 1 500 lur a voe paeet gant ar barrez d'an Aotrou Le Moyne de Trevigny goude tagadenn e gastell e Sant-Hern d'an 11 a viz Gouere 1675 e-pad an emsavadeg.\n1790: dont a reas Plougêr da vezañ ur gumun, distag diouzh kumunioù Karaez ha Trefrin.\nDekred eus ar 26 a viz Du 1790 war al le ret: e penn-kentañ 1791 e voe graet al le ouzh ar Roue, ar vro hag al lezennoù gant ar person, Blanchard e anv, Colin ha Boulin, kureed, Gallois, Colignon ha Veller, menec'h .\nBrezel-bed kentañ: 62 waz eus ar gumun a gollas o buhez abalamour d'ar brezel, d.le. 5% eus ar boblañs e 1911 .\nE 1956 e oa bet bodet Plougêr gant Karaez evit mont d'ober kumun nevez Karaez-Plougêr.\n↑ Erwan Vallerie, Communes bretonnes et paroisses d'Armorique, Beltan 1986, p. 190\nAdtapet diwar « https://br.wikipedia.org/w/index.php?title=Plougêr&oldid=1737764 »\nKemmoù diwezhañ degaset d'ar bajenn-mañ d'an 30 Gen 2017, da 20:08.


Embregerezh korf arzel evit ar merc'hed - Wikipedia\nEmbregerezh korf arzel evit ar merc'hed\nAr paramantoù a vez graet gante\nen embregerezh-korf arzel evit ar merc'hed\nAn embregerezh-korf arzel a zo ur sport diaes a-walc'h hag a c'houlenn un nebeut a amzer evit dont a-benn d'ober troioù kempennet mat ha brav. Ouzhpenn-se e vez ret bezañ aketus-meurbet e-keñver ar surentez, rak ur sport dañjerus eo memestra. E Bro-C'hall, kavet e vez stummoù embregerezh-korf disheñvel an eil diouzh egen : evel an embregerezh-korf arzel evit ar baotred, an embregerezh-korf gant lusk pe c'hoazh an embregerezh-korf gwewr (pe akrobatek). E-pad ur gentel pe ur genstrivadeg e vez implijet 4 greiaj : ar marc'h-dibr, an divvarrenn digompez, an treust hag al leur. Daoust ma'z eo an embregerezh-korf ur sport arzel, arabat ankouaat ez eo ret kaout un nebeut a wevnder, braventez ha mestroniezh en teknikoù.\n2 Ar pevar greiaj disheñvel\n2.1 An treust\n2.2 Al leur\n2.3 Ar marc'h-dibr\n2.4 An divvarrenn digompez\n3 An embleustrerien vrudetañ\n3.1 Emilie Le Pennec\n3.2 Nadia Comaneci\n3.3 Catalina Ponor\n4 Dilhad hag emzalc'h un embleustrer e-kerzh ur genstrivadeg pe ur gentel\n5 Seurtoù disheñvel embregerezh-korf\n5.1 An embregerezh-korf evit ar baotred\n5.2 An embregerezh-korf luskellus\n5.3 An embregerezh-korf\nEn henamzer, e-pad al lidoù-sakr, an dud yaouank a rae skournij war daolioù lamm e-koad ha troioù-ouesk all ; un doare da gregiñ al lid e oa. E-kerzh ar bloavezhioù hag ar geodedelezh, ez eo bet diorroet an troioù akrobatek, al lammoù ha dreist-holl ar gempouezenn ; a drugarez d'ar gomedianed hag d'ar furlukined a c'hoarie er straedoù evit dudiañ an dud : anvet int "c'hoariour krañv". An embleusterien a-vremañ a zo bet plijet kalz gant ar figurennoù bet graet ganto neuze tennet o deus gounit diouto. Ar ger embregerezh-korf a zeu eus ar ger gresian "gumnos" a dalvez noaz. Blamm d'an noazder-se n'o devoa ket ar merc'hed ar gwir da gemer perzh er c'hoarioù olimpek ha difennet e oa outo arvestiñ ouzh ar c'hoari zoken. Abalamour da-se eo bet kroget ar c'hoarioù olimpek evit ar merc'hed nemet er bloavezhioù 1928 en Amsterdam. E koulz ar bloavezhioù, lakaet eo bet e plas meur a reolenn evit ar merc'hed, da skouer : e-koulz ar genstrivadeg e Londrez, e-tro ar bloavezhioù 1945, eo bet erlec'hiet ar barrennoù a-stur gant an divvarrenn digompez, e-pad ar c'hoari-se, strapennet eo bet ivez an treust gant ul ledander 10 cm. Abaoe 1958, eo ret kaout ur sonerezh e-pad un heuliadenn war al leur.\nAr pevar greiaj disheñvel[kemmañ | kemmañ ar vammenn]\nAn treust[kemmañ | kemmañ ar vammenn]\nUn treust a-vremañ\nWar ar greiaj-mañ, graet e vez war 3 metrad hirder ha 10 cm ledander, a bep seurt troioù disheñvel da-heul un heuliadenn. Staliet eo an treust war-dro 1 metrad 25 eus al leur. An treust a zo ar greiaj lec'h ma'z eus ar muiañ a gouezhadennoù ; setu perak ar greiaj-mañ a c'houlenn un dolperezh bras e-pad amzer an heuliadenn gant ur c'hempouez a-bouez hag efedus. Evit dont a-benn d'ober ur figurenn pe ur fiñvadenn bennak war un treust, ret eo kaout ur bern a fiziañs ennout, mod-all ne fiñvez ket. A-raok, e-pad ar grennamzer, ar greiaj-mañ 'oa graet nemetken gant ur c'hef ront diblusket. Hiziv an deiz, an treust 'zo bet war-raok e-keñver e stumm.\nAl leur[kemmañ | kemmañ ar vammenn]\nUl leurenn embregerezh-korf\nAn araokadenn-mañ a vez graet war sonerezh e-pad 1 vunutenn 30, en ur ober heuliadennoù war al lusk gant figurennoù akrobatek. Graet 'vez ar greiaj-se war ur ballenn bras a-walc'h e hirder (12 metrad war 12). Kavet warnañ ur vandenn ruz: arabat d'an embleustrerien kerzhout warni e-kerzh ur genstrivadeg. War an danvez-se eo, e c'hell an embleustrerien diskouez o figurennoù arzelañ .\nAr marc'h-dibr[kemmañ | kemmañ ar vammenn]\nPal ar boelladenn-mañ, a zo lammat dreist ar marc'h-dibr gant sikour ur plankenn-lamm, en ur ober ur fiñvadenn akrobatek er memes koulz. Abaoe ar bloavezhioù 2001 ar marc'h 'zo bet erlec'hiet gant ur marc'h-dibr rak ledanoc'h eo ha kalz suroc'h. Ar marc'h-dibr a ra 1 metrad 25 a uhelder ha staliet eo e fin ur riboul 25 metrad. Evel al leur, ar marc'h-dibr a zo ur greiaj boutin gant embregerezh kork arzel evit ar baotred. Evit an embleustrerien ar marc'h-dibr a zo ar greiaj e-lec'h ma e vez an tremen ar buanañ.\nAn divvarrenn digompez[kemmañ | kemmañ ar vammenn]\nWar ar greiaj-se, graet 'vez etre div varrenn ront e koad, a-bep seurt figurennoù skournij. An div varrenn-mañ a zo kenstur an eil ouzh eben, met gant un uhelder disheñvel: ar varrenn vras 2 metrad 40 hag ar varrenn vihan 1 metrad 60. Ar fiñvadennoù pe an heuliadennoù graet war ar greiaj-mañ a zo brav kenañ dreist-holl: "an heol" (ar figurenn-mañ a zo un dro war ar varrenn vras e tu kontrol biroù an eurier). En embregerezh-korf arzel evit ar merc'hed, ar varrenn a zo ar greiaj e lec'h ma 'vez implijet an divrec'h nemetken. Ur greiaj fizikel-tre eo, rak e vez graet ar boelladenn-mañ nemet gant nerzh an divrec'h.\nAn embleustrerien vrudetañ[kemmañ | kemmañ ar vammenn]\nEmilie Le Pennec[kemmañ | kemmañ ar vammenn]\nBet ganet d'an 31 a viz Kerzu 1987, Emilie Le Pennec a oa un embleustrerez c'hall barrek-tre, dreist-holl war an divvarrenn digompez. Gounezet he devoa ur vedalenn aour er c'hoarioù olimpek eus Ker Aten e 2004, en divvarrenn digompez. Evit gourennadeg Europa er bloavezhioù 2005, Emilie he devoa gounezet div vedalenn ; an hini gentañ e aour evel just gant an divvarrenn digompez hag eben e arem gant al leur. Kroget he deus an embregerezh-korf arzel evit ar merc'hed d'he 7 vloaz, met abalamour d'he holl c'hloazadennoù he devoapaouezet an embregerezh-korf er bloavezhioù 2006/2007 da vat.\nNadia Comaneci[kemmañ | kemmañ ar vammenn]\nGanet d'an 12 a viz Du 1961, Nadia Comaneci a oa un embleustrerez o tont eus Bro Roumania. Hiziv an deiz he deus 5 medalenn e aour he doa gounezet e-kerzh ar c'hoarioù olimpek. Nadia eo ar plac'h nemeti, he deus bet an notenn wellañ 10/10 war an treust. Nadia he deus kroget an embregerezh-korf da 5 bloaz hag hiziv bevañ a ra c'hoazh diwar ar sport : gourdonerez embregerezh-korf arzel eo.\nCatalina Ponor[kemmañ | kemmañ ar vammenn]\nGanet d'an 20 a viz Eost 1987, Catalina Ponor a oa un embleustrerez o tont eus Bro Roumania. He sport a oa an embregerezh-korf arzel hag he spesialded a zo an treust hag al leur. Kroget he deus an embregerezh-korf da 2 bloaz hanter ha paouezet he deus e miz du 2007, goude bezañ gounezet ur bern a vedalennoù. E 2004 e-pad gourenadeg Europa e Amsterdam, Catalina he deus gounezet meur a vedalennoù: 3 medalenn aour. E 2005 e-pad gourenadeg Europa e Debrecen (Bro Hungaria), Catalina a zo bet kampionez Europa war an treust. Catalina Ponor a chomo ur gampionez war an treust hag al leur eus an embregerezh-korf arzel.\nDilhad hag emzalc'h un embleustrer e-kerzh ur genstrivadeg pe ur gentel[kemmañ | kemmañ ar vammenn]\nAr justakorioù disheñvel.\nAn dilhad a vez implijet e-kerzh ur gentel pe ur genstrivadeg a zo disheñvel-tre diwar e stumm hag e zalvoudegezh. E-pad ur genstrivadeg ret eo kaout ur justakor, blev staget betek fin ar genstrivadeg, bizeier ebet war-wel hag dreist-holl arabat kaout ur gomm-chokañ e-keñver ar surentez; padal e-pad ur gentel graet 'vez embregerezh-korf gant bizeier, gant blev distaget a-wechoù. Bez ez eus nemet ur reolenn pouezus da zerc'hel soñj e-pad ar genstrivadeg: arabat adlakaat e justakor e-kerzh un heuliadenn.\nSeurtoù disheñvel embregerezh-korf[kemmañ | kemmañ ar vammenn]\nEr bed a-bezh kavet 'vez seurtoù ha stummoù disheñvel-tre embregerezh-korf. Abaoe ar grennamzaer, an embregerezh-korf a zo bet war-raok e-keñver ar stumm d'ober. Hiziv an deiz kavet 'vez meur a seurt embregerezh-korf evel:\nAn embregerezh-korf evit ar baotred[kemmañ | kemmañ ar vammenn]\nAn embregerezh-korf evit ar baotred a zo ur sport e lec'h ma vez graet fiñvadennoù akrobatek war 6 greiaj disheñvel: al leur, ar marc'h korbell, an anelloù, ar marc'h-dibr, ar varrenn kenstur hag ar varrenn dalc'het. Gwelet 'vez eo tost-tre eus an embregerezh-korf evit ar merc'hed ,rak e vez adkavet greiajoù a vez implijet evit ar merc'hed.\nAn embregerezh-korf luskellus[kemmañ | kemmañ ar vammenn]\nUn embleustrer gant ur c'helc'h.\nAn embregerezh-korf luskellus a zo un embregerezh-korf ispisial rak e vez implijet meur a beñveg evel: ur c'helc'h, ur ruban, ur benndog hag ur volotenn. An embregerezh-se a zo da gentañ-penn evit ar merc'hed, rak ur sport gant kalz a dañsadur eo. E-keñver ar genstrivadeg, an embleustrerien a zo dre 5 pe o unan-penn.\nAn embregerezh-korf[kemmañ | kemmañ ar vammenn]\nAkrosport pe embregerezh-korf akrobatek, a zo ur embregerezh-korf arzel, mesket etre dañs, embregerezh-korf war al leur ha sirk. Ur sport-diaes a-walc'h eo memestra rak, ret eo kaout fiziañs gant an douger pe ar cheter. Graet 'vez an embregerezh-mañ diwar sonerezh dre 2 pe 4 den; e pep kouplad ret eo kaout un douger,ur voltijer hag ur parer ma 'vez ezhomm. Er sport-se eo ret dont a-benn d'ober figurennoù statek hag figurennoù nerzhoniezh.\nAdtapet diwar « https://br.wikipedia.org/w/index.php?title=Embregerezh_korf_arzel_evit_ar_merc%27hed&oldid=1875045 »\nKemmoù diwezhañ degaset d'ar bajenn-mañ d'an 13 Mae 2020, da 19:17.


Iliz Valdo - Wikipedia\nLux lucet in tenebris, ger-stur an Iliz Valdezat\nDelwenn da Beter Waldo ouzh ar Monumant da Luther e Worms\nIliz Avielek Valdo, pe Iliz Avielek Valdezat, (Chiesa Evangelica Valdese en italianeg) eo anv an Iliz kristen deuet eus prezeg Pierre Valdo (pe Vaudès, Valdès) en XIIvet kantved e kêr Lyon, war-dro 1173 ; Waldensians, Waldenses a reer e saozneg eus ar feizidi-se, a voe eskumunugnet gant ar pab Lucius III e 1184.\nE 1523 en em stagas an Iliz-se ouzh ar brotestantiezh. Anavezet eo e gwalarn Italia, hag e broioù zo eus Suamerika (Arc'hantina hag Uruguay). Stag eo ouzh Prezegenn Ilizoù protestant broioù latin Europa.\nHeskinet e voe ar feizidi adalek an XIIvet kantved ha darbet e voe dezho bezañ diouennet.\n2.1 Enebiezh ar gatoliked\nKelennadurezh[kemmañ | kemmañ ar vammenn]\nDa goll eo aet an dihelloù koshañ, ma n'ouzer ket gwall dra diwar-benn orin an Iliz-se. Darn eus feizidi all, mennonited, badezourien, azventourien ar seizhvet deiz, o deus bet lavaret e oa gwir iliz an ebestel. Da neuze ne zeu ket o anv eus Pierre Valdès, met eus ar saonennoù (val, valdesos, vaudois).\nPierre Valdès a oa ur marc'hadour pinvidik e Lyon. War-dro 1170 e klevas un troubadour o kontañ ur pennad eus buhez sant Alexis. Da-heul kement-se e fellas dezhañ bevañ tostoc'h da zoare Jezuz Krist, da vont noazh da-heul Jezuz noazh. Hag eñ da leuskel e vadoù gant e wreg ha stagañ da vevañ er baourentez evel an ebestel. Lakaat a reas e verc'hed en abati Fontevraud, savet gant ar Breizhad Robert d'Arbrissel.\nEnebiezh ar gatoliked[kemmañ | kemmañ ar vammenn]\nE Le champion des dames, gant Martin Le France, e 1451, e voe diskouezet ar Valdezidi evel sorserien ha sorserezed\n↑ Piedmontese Children Forced from their parents, e The Wesleyan Juvenile Offering: A Miscellany of Missionary Information for Young Persons, Wesleyan Missionary Society, Here 1853, levrenn X, p. 108 – Lenn en-linenn\nAdtapet diwar « https://br.wikipedia.org/w/index.php?title=Iliz_Valdo&oldid=1975778 »


Aod - Wikipedia\nAr riblennad douar a gaver a-hed ar mor eo an aod (pe an aot). Implijet e vez ribl ar mor hag arvor ivez. Evit ur stêr e komzer eus ar ribl pe eus he riblennoù, pe eus al lez.\nUn aod traezh er Filipinez.\n1 Neuz an aodoù\n2 An aod vev\n3 Tud an aod\n4 Termenadur reizhel e-keñver ar gwir\n5 Gerioù gant aod enno\nNeuz an aodoùAozañ\nMeur a seurt aod a zo diwar morfologiezh an douaroù ma ya ar mor tost outo. M'eo plat an douar hag ar riblennad dindanvor tostañ e teuio d'an aod un neuz digor, met distabil d'an aliesañ pa vez kaset da vont pelloc'h ar mor gant an avelioù. Er c'hontrol m'eo an aod lec'h ma 'z eus un douar uheloc'h eget live ar mor re dost dezhi e c'hell homañ bezañ harzet gant tornaodoù reeier kalet. Met m'eo ar reier graet gant danvezioù bruzunabl e c'hell ar mor krignañ anezho ha lakaat tres an aod da gilañ war-zu an douar.\nPa ne c'hell ar mor krignañ ar reier, kaset e vez alies traezh ha bili gantañ ken e tastum ur riblenn douar nevez a-dal d'un tornaod marv.\nTres an aod a zo bet deuet evit ar brasañ gant al live krenn tizhet gant araogerezh ar mor divezhañ, an araogerezh dunkirkat (4vet kantved-5ved kantved), met diwar krignerezh ar mor koulz hag ijinerezh an Den eo bet kemmet neuz an aod e meur a lec'h. War aodoù plat Mor an Hanternoz p'en deus diskennet live ar mor er Grennamzer eo bet adtapet douaroù nevez gant an Izelvroiz, ar Saozon hag an Alamaned. Koulskoude e ya goustadik uheloc'h live ar mor hiziv ken e vez douaroù traezhennek hag darn an traezhennoù o-unan diskaret tamm ha tamm pa vez ruilh-diruilh ar gwagennoù poulzet gant ar c'horventennoù.\nAn aod vevAozañ\nEr morioù ma vez ul lanv (ur mare) e vez goloet ha dichalet ur riblennad etre live ar gourlenn ha live an daere, an aod bev a reer eus outañ. Pa vez dizolo e weler ar pezh a zo bet kaset gant al lanv deuet kent, al lanvad eo, graet gant polotennoù pe neudennadoù bezhin ha gouemon. Aze e vev plant-mor ha loenigoù-mor a c'hell bezañ dizoloet unan pe div wech an deiz. Un endro bevoniel pinvidik eo. Gant loenigoù dastumet war an aod bev, kresteneged peurvuiañ, e c'helle tennañ ur boued fonnus a-walc'h annezerien baour an aodoù (an aocherien, sell pelloc'h) a-raok kreiz an XXvet kantved.\nTud an aodAozañ\nEus ar ger aod eo deveret ar verb aochañ, bageal pe besketa en ur chom tost d'an aod hag aocha, dastum boued-aod pe draoù mor e-tal an aod. Un aocher a c'hell bezañ pe un den o vevañ tost ouzh an aod pe ur vag pe ul lestr ha ne vez kaset pell diouzh an aod. Pa komzer eus an dud pe eus an traoù a zo tost an aod e vez graet an arvor eus an tiriadoù m'emaint warnañ. Peurliesañ e vez implijet aod evit an aod mor, da lavaret eo an aod e-tal an donvor p'eo an arvor evit un aod goudoret ivez (hini ur pleg-mor pe ur vorlenn).\nTermenadur reizhel e-keñver ar gwirAozañ\nKontrol d'an emglev a gaver etre ar skiantourien e sav diaesterioù e-touez ar wiraourien da dermeniñ an aodoù war kostez an douar peogwir e c'hell bezañ pouezus e-keñver an doareoù da gorvoiñ ar pinvidigezhioù war ar seizennad douar a gaver en o hed. Sellout ivez ouzh Dourioù etrebroadel.\nGerioù gant aod ennoAozañ\nAdtapet diwar « https://br.wikipedia.org/w/index.php?title=Aod&oldid=1454785 »\nKemm diwezhañ d'an 3 Ebr 2013 da 03:16\nKemmoù diwezhañ degaset d'ar bajenn-mañ d'an 3 Ebr 2013, da 03:16.


Pajenn:Morvan - Kenteliou hag istoriou a skuer vad evit ar Vretoned, 1889.djvu/374 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/374\nober eur banket ganhen. N’oa ket fall evit eur c’hos labous kement hag eur gelienen vraz, ha c’hoas ne ket evidhen oa. Kementse a zigase c’hoant din da c’hrosmolat a enep ar bigorneter pe al labousetaer en doa va zouellet.\nMont a rejomp adarre-ta ac’hano, a dreus coajou ha rec’hil hueloc’h var ar menez. Eat oan skuiz, ha petra bennak ma c’houien ervad n’em boa nag eun digemer nag eur goan re vad oc’h va gedal e penn va beach, em boa mall da zigouezout, hag em houe eun doare plijadur pa glevis chas oc’h harzal. Edomp o tigouezout e kær benn an igoloted. Ar geriaden-ma a ioa henvel oc’h an hini on doa treuzet kentoc’h, nemet ma zoa muioc’h a lochennou enhi ha ma zoa var he zro eur gael great gant spern ha keuneud all evel ma zeus mogeriou en dro d’ar c’heriou. Ama ar merc’hed hag ar vugale a ouc’haz hag a ziscrogaaz ha deat oc’h va guelet\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/374&oldid=162553 »\nKemmoù diwezhañ degaset d'ar bajenn-mañ d'an 19 Mae 2020, da 10:42.


Banniel Armenia - Wikipedia\nAnv (pe lesanv) Եռագույն (Yeřaguyn) (“Triliv”)\nDegemeret e 1918; d'ar 24 a viz Eost 1990\nTreser Stepan Malkhasyants\n██ ruz P485C\n██ orañjez P1235C\nBanniel Armenia zo ur banniel triliv gant teir bandenn a-led: ruz, glas hag orañjez (“abrikez” a vez lavaret alies gant an Armenianed). Anvet eo an “Triliv Armenian” (Եռագույն, Yeřaguyn). Degemeret e oa bet da vanniel ofisiel e 1990 ha termenet gant al lezenn e 2006. Krouet e oa bet ar banniel e 1918 avat ha banniel ofisiel Republik Demokratel Armenia e oa bet e-pad daou vloavezh pa oa deuet ar vro da vezañ dizalc'h. E 1920 e voe staliet RSS Armenia gant ar Volcheviked ha berzet ar banniel. Adsavet e oa bet e 1990 ha degemeret gant ar Republik nevez-dizalc'h.\nHervez testenn bonreizh Armenia (mellad 2), sed amañ ster ar banniel:\nar ruz a arouez uhelgompezenn Armenia, stourm dizehan an Armenianed evit ar vuhez, dalc'h ar feiz kristen, an dizalc'hiezh hag ar frankiz;\nar glaz a arouez youl an Armenianed da vevañ dindan bolz un oabl sioul ha hinon;\nan orañjez a arouez ijin sevel ha nerzh labourat an Armenianed.\nTalvoudegezhioù simploc'h a zo anavezetoc'h. Ar ruz eo ar gwad skuilhet evit difenn ar vro; ar glaz eo an oabl; an orañjez, pinvidigezh douar ar vro. Lavaret e vez ivez eo ar banniel arouez ar wareg-ar-glav gwelet gant Noe pa daolas troad war Menez-Ararat.\nBanniel RSS Armenia (1952-1990)\nAdtapet diwar « https://br.wikipedia.org/w/index.php?title=Banniel_Armenia&oldid=1967854 »


Ur bajenn disheñvelout Battlefield zo ivez.\nLogo Battlefield 1\nDa vezañ embannet dre ar bed 21 a viz Here 2016\nEA DICE Sveden\nLechienn ofisiel Battlefield 1\nBattlefield 1 lesanvet COD killer (brezhoneg: Muntrer Call of Duty) a zo ur c'hoari tenn kentañ sell sevenet gant EA DICE hag embannet gant Electronic Arts. Ar 14vet c'hoari pe astenn c'hoari e vezo d'an heuliad c'hoarioù video Battlefield.\nAr c'hoari a zo da vezañ embannet dre ar bed war ar savennoù Microsoft Windows, PlayStation 4 hag Xbox One d'an 21 a viz Here 2016. Ur c'hoari all a vo en e c'houde en heuliad c'hoarioù Battlefield anvet, Battlefield V. Embannet e vo d'an 19 a viz Here 2018.\n2 Battlefield companion\nDres memes doare evit ar c'hoarioù video all en heuliad c'hoarioù Battlefield, Battlefield 1 a zo ur c'hoari tenn kentañ sell. Mare ar c'hoari a vezo ar C'hentañ Brezel-bed, awenet e vefe gant fedoù istorel gwir. ar c'hoarierien a c'hello implij armoù ar C'hentañ Brezel-bed evel ar fuzuilhoù un tenn, reoù aotomatek pe hanter aotomatek, kanolioù, skarzherioù-tan hag ar gazoù brezel a-benn lazhañ o enebourien.\nGant ar c'hoari nevez-se en heuliad e vezo degaset doareoù-stourm nevez a-dost evel sabrennoù, palioù. An armoù stourm a-dost se a vezo rannet e daou strollad: ar re ponner hag ar re lijer.\nKarbedoù a vezo ivez, ar re-se a vezo tu da vezañ bleniet gant ar c'hoarierien: tankoù lijer ha ponner, kamionoù armet, nijerezioù daou askellet ha bigi brezel. Un nevezinti a vezo d'an heuliad dre reiñ an tu da implij gant ar c'hoarierien eus kezeg brezel.\nEvel boaz en heuliad Battlefield an en-dro a vezo tu distruj, an armoù a c'hello bezañ kemmet hervez c'hoantoù ar c'hoarierien.\nAr wech kentañ en heuliad c'hoarioù Battlefield ma ne vez ket implijet ar Battlelog. Ur meziant war urzhiataer ha pellgomzoù hezoug a vez implijet anvet Battlefield companion. Gant ar meziant e vez tu heuliañ gwelladennoù ar c'hoarier er c'hoari. Tu zo ivez reiñ lañs d'ar c'hoari hep tremen dre ur bajenn internet.\nHarozed a vezo er c'hoari, ar re-se o vezañ awenet gant tud gwir o devoa kemeret perzh er C'hentañ Brezel-bed :\nAr Baron Ruz Manfred von Richthofen\nSoudarded du amerikan an Harlem Hellfighters/ Black Rattlers\nKarr-nij ar Baron Ruz, ar Fokker Dr.I\nLawrence Arabia e-pad emsav arab 1916-1918\nSoudarded Amerika ouzh ar stourm, re an 369th Infantry Regiment (Harlem Hellfighters/Black Rattlers), 93rd Infantry Division, e Maffrecourt 1918.\nEvit ar pezh a sell ouzh an ar c'hoari hag ar grafikoù eo bet degemeret mat. Evit ar pezh a sell ouzh an aergelc'h ez eus bet rebechoù. Al lu c'hall ne oa ket bet lakaet evel tu diazez da c'hoari met ouzhpennet en un DLC. Rebechet e vez ivez da vezañ kemmet gwirvoud ar brezel evit mont gant un doare c'hoari bliv padal ar brezel a oa unan gorrek en gwirionez.\nLec'hienn ofisiel Battlefied 1 (fr)\n↑ 7/05/2016 Lec'hienn Blotgaming.com "Filmig tañva ofisiel d'ar Battlefield 1 (en)\n↑ 07/05/2016 Lec'hienn Gamer-network.fr - Battlefield 1 : Lawrence Arabia, Baron Ruz hag HellFighters (fr)\nAdtapet diwar « https://br.wikipedia.org/w/index.php?title=Battlefield_1&oldid=1975539 »\nKemm diwezhañ d'an 6 Meu 2022 da 10:06


Sellet ivez ouzh mar (disheñvelout)\nMar (n'eus liester ebet) a zo un meizad a endalc'h un ober pe ur perzh a ne c'hell ket kaout fiziañs ennañ. Pa n'eo ket sur ar pezh a zo ar gaoz warnañ e tegas mar en e unan pe adstaget da gerioù zo an douetañs pe ar martezeañ pe an disteraat. Kavet e vez e-barzh meur a droienn implijet stank, met erlec'hiet e vez a-wechoù gant gerioù gallek o orin evel "dañjer", an "diasurded" ha "douetañs".\nAn douetañs hag ar martezeañ eo ar ster pennañ pa vez implijet mar evel un anv-kadarn. Sellet ouzh skouer kentañ er pennad mar e-barzh Geriadur brezhoneg An Here : Den n'en dije kredet sevel an disterañ mar war-se. Ar martezeañ vez gwelet en droienn "war var da..." evit diskouez ma c'hellfe dont un darvoud bennak.\nP'eo saviad an nen war gostezenn an diasur e c'hell kouezhañ en ur dañjer warnañ hag e c'hell bezañ war var (kement ha bezañ en dañjer).\nEr brederouriezh hag er skiant (sell ouzh pennaenn ar mar) ez eus kaoz eus ar mar evel meizad ar pezh ne c'heller ket sevel un diviz sklaer diwarnañ.\nAr mar er brederouriezh[kemmañ | kemmañ ar vammenn]\nMeizad ar mar a zo boutin etre ar brederourien, ar vatematikourien ha ar fizikourien. Koulskoude ul liamm a zo ivez gant ar relijion hag ar metafizik pa z eus un tech dezho evit klask ar menozhioù diarvar, da lavaret eo ar c'hredennoù. E mare an Henc'hres en doa savet ar brederourien evel Sokrates un hentenn brederiañ evit lakaat en arvar an doxa, ar mennozh boutin, ha chom hep bezañ tapet gant didroelloù an arguzennoù.\nEr XVIvet kantved, René Descartes ha gant mennozhioù nevez ar steredoniourien europat o deus degaset anaoudegezhioù dic'hortoz war an neñvioù e-lec'h ma veze gwelet sez Doue hag an aelez enno.\nLakaat en arvar pep a fenomenn fizikel koulz ha pep a veizad prederouriezhel en deus roet ul lañs divent d'ar skiantoù rik.\nEr XXvet kantved en doa embannet ar fizikour alaman Werner Karl Heisenberg (1901-1976) an digevaltaderioù Heisenberg evit termenañ pennaenn ar mar ha dre-se e tiskoueze ne oa ket posupl kaout un anaoudegezh rik eus perzhioù un draezhenn kwantek war e lusk.\nSellit ouzh ar ger Mar er\nAdtapet diwar « https://br.wikipedia.org/w/index.php?title=Mar&oldid=1743629 »\nKemmoù diwezhañ degaset d'ar bajenn-mañ d'an 20 Meu 2017, da 01:00.


Llangamarch - Wikipedia\nIliz Sant Tysilio, Llangamarch.\nLlangamarch zo ur gêriadenn eus Powys, e Kembre. Emañ e kember ar stêr Irfon hag an Afon Cammarch, etre Llanfair-ym-Muallt ha Llanwrtyd. Poblet eo gant 541 a dud (2011).\nEr c'hreisteiz d'ar gêriadenn emañ torgennoù Mynydd Epynt a dap betek 474 m a uhelder.\nHervez ar richenn e voe savet ur peneti eno gant ur sant anvet Camarch pe Cammarch, unan eus mibien Gwynlliw. Met marteze ivez e teu anv ar gêriadenn eus anv ar stêr vihan anvet heñvel hag a dremen enni. Gouestlet eo an iliz-parrez da sant Tysilio.\nE saozneg e reer Llangammarch Wells eus ar gêriadenn ha brud a dapas abalamour d'he dour-eien er XIXvet kantved, evel kêrioù all eus Powys, Llanfair-ym-Muallt, Llandrindod ha Llanwrtyd. Ken anavezet e oa en amzer-se ma teuas an impalaer Wilhelm II da dremen amzer eno e 1912.\nJohn Penry (1559-1593), merzher protestant brudet.\nAdtapet diwar « https://br.wikipedia.org/w/index.php?title=Llangamarch&oldid=1541943 »\nKemmoù diwezhañ degaset d'ar bajenn-mañ d'an 6 Kzu 2013, da 16:32.


Dilestradeg Normandi - Wikipedia\n(Adkaset eus Dilestradeg ar 6 a viz Mezheven 1944)\nAn Oberiadenn Neptune eo an anv-kod roet d’an dilestradeg en Normandi gant armeoù ar Re Unanet e-kerzh an Eil Brezel-bed e-pad Oberiadur brezel Overlord . Lodenn gentañ Aloubadeg Normandi eo. Kregiñ a reas d’ar 6 a viz Mezheven 1944. Graet e vez an D-Day (Deiz D) eus an deiz-se. An dilestradeg vrasañ eo e istor Mab-Den, an oberiadur brezel 'se a voe penn kentañ dieubidigezh an tiriadoù kornôg e-dalc'h an Trede Reich abaoe 1940.\n156 000 soudard eus ar Gevredidi a dagas an Normandi e-tal e oa 50 350 soudard Alaman. Chomet e oa bet kuzh al lec’hioù dilestrañ hag harzlammañ evit bammañ an nerzhioù difenn Alaman betek devezh an dilestrañ. Ouzhpenn da vezañ nebeutoc’h, an diforc’h a armoù etre an Alamanted hag ar Gevredidi a lakaas anezho da goll. 10000 soudard d’ar Gevredidi a varvas hag etre 4000 ha 9000 e-kostez an Trede Reich. Ar Rezistañs a dagas an Alamanted dreist-holl a-fed an dafar (peulioù pellgomz, linennoù-tren…) evit sikour ar Gevredidi. Ne teuas ket a-benn aes ar Gevredidi da dizhout o palioù met a-benn fin an devezh e oant dija o trec’hiñ. Un trec’h diaes met meur e voe evit ar Gevredidi, nerzhioù lu an Trede Reich a oa taget adal an devezh-se kement dre ar Reter (URSS) ha dre ar C’hornôg ar pezh en doa klasket Hitler da chom hep erruout.\n1 Istor an oberiadur brezel\n2 An traezhennoù dilestrañ\nIstor an oberiadur brezel[kemmañ | kemmañ ar vammenn]\nEtre ar 27 a viz Mae hag ar 4 a viz Even 1940, tro 338 000 soudard d'ar British Expeditionary Force (BEF) ha d'al lu C'hall a oa stanket en arvorioù Bro-C'hall a voe distaolet eus Dukark (Tec'hadeg Dukark). Goude ma voe taget hag aloubet an URSS e miz Even 1941 gant an Alamanted, penn ar Soviediz Joseph Stalin a c'houlennas diouzhtu ma voe digoret un eil talbenn e-kostez kornôg Europa. E fin miz Mae 1942 an URSS ha Stadoù Unanet Amerika a embannas ur gemennadenn: "... full understanding was reached with regard to the urgent tasks of creating a second front in Europe in 1942." En desped d'ar gemenadenn Kentañ maodiern ar Rouantelezh Unanet Winston Churchill a gendrec'has ar prezidant stadunanat Franklin D. Roosevelt da daleañ an aloubadeg prometet, rak memes gant an harp Amerikan, ar Gevredidi ne oant ket dafaret mat a-walc'h evit un oberiadur evel-se.\nE-pelec'h?[kemmañ | kemmañ ar vammenn]\nKroget e oa mennad an dilestrañ adal ar bloavezh 1943. Er mizioù a-raok an aloubadeg, ar Gevredidi a savas un oberiadur brezel touellañ gant ar pal da lakaat an Alamanted da grediñ e oa an dilestradeg o vezañ da zont e-kostez an Nord-Pas-de-Calais anvet e oa Oberiadur brezel Bodyguard. Tankoù, kirri-nij faos a voe savet ha lakaet e lec'hioù a lakafe an Alamanted da vezañ touellet gant palioù ha nerzhioù gwir an dilestradeg.\nE-kostez an Alamanted, ar re-se a ouie e oa un dilestradeg o tont met ne ouein ket na peur, na peseurt nerzhioù na dreist-holl e-pelec'h e vefe anezhañ. Adolf Hitler a lakaas e-penn an difenn ar Feldmarschall Erwin Rommel gant an urzh da sevel un difenn kreñv. An hini-se a voe sabatuet pa voe graet gantañ un dro eus an traezhennoù, reiñ a reas urzhioù sklaer evit adsevel a-grenn an difennoù gwelet evel treut pe goullo evit ar pezh a vezo anvet difennoù Moger an Atlantel.\nAn traezhennoù dilestrañ[kemmañ | kemmañ ar vammenn]\nC'hoarvezout a reas an dilestradeg war aodoù Normandi etre reter ar C'hotentin betek Saint-Aubin-sur-Mer. Rannet e voe an aod e lec'hioù dilestrañ roet pep a anv-kod dezho:\nA gornaoueg da reter:\nUtah Beach, fiziet en Amerikaned\nOmaha Beach, fiziet en Amerikaned\nGold Beach, fiziet en arme ar Rouantelezh-Unanet\nJuno Beach, fiziet er Ganadianed\nSword Beach, fiziet en arme ar Rouantelezh-Unanet\nKartenn dilestradeg ar Re Unanet.\nAdtapet diwar « https://br.wikipedia.org/w/index.php?title=Dilestradeg_Normandi&oldid=1797040 »\nKemmoù diwezhañ degaset d'ar bajenn-mañ d'an 8 Mez 2018, da 12:11.


M16 (fuzuilh) - Wikipedia\nAn M16 eo ar fuzuilh-arsailh diazez hag implijetañ gant al lu amerikan. D'an deiz-ha-hiziv e vez implijet an M-16-A4. E 81 vro e vez implijet an M16.\nEus al laez d'an traoñ :\nM-16A1, M-16A2, M-16A3 ha M-16A4\nLuziet eo bet ganedigezh ar fuzuilh-arsailhargad M16.\nDa zigentañ-holl ez eus anezhañ un adkemer eus ar fuzuilh AR-15 savet gant an embregerezh sevel armoù Armalite e 1958. Dre ma oa diampart a-galz an AR-15 e voe gwerzhet ar brevedoù gant Armalite d'an embregerezh sevel armoù Colt. An embregerezh-se a resevas un urzhiad a 8000 fuzuilh evit soudarded ar Strategic Air Command e 1960.\nServijoù ijin lu ar Stadoù-Unanet a c'houlennas 1000 anezho ouzhpenn e 1962, da vezañ kaset da lu Viêt Nam ar Su evit seveniñ un taol-arnod gwirion ha meur. An taol-se a zegasas nebeut a geloù mat, setu ma voe savet un urzhiad a 85000 XM16E1 e 1963 da derkañ troadegiezh al lu amerikan ha 19 000 M16 evit an aerlu.\nAdal 1964 e voe degemeret en un doare ofisiel e oa an M16 da vezañ arm an aerlu amerikan, hag adal 1967 evit an droadegiezh. Colt a resevas e 1966 un urzhiad a 850 000 fuzuilh-arsailh M16.\nEmgann e janglenn Vietnam a-dreñv ar soudard radio e genvreur gant un M-16\nTro-dro d'an M16Aozañ\nKeñveriet e vez alies, hag en un doare disprizius, an M16 gant an AK-47 rusian. Lavaret e vez e vefe bet kollet Brezel Viêt Nam dre wall an M-16, ar pezh a zo droch avat rak kollet eo bet brezel Afghanistan gant URSS daoust da implij an AK-47.\nKeñveriadenn an AK-47 gant an M16\nDiell Film istor an M16\nAdtapet diwar « https://br.wikipedia.org/w/index.php?title=M16_(fuzuilh)&oldid=1740087 »\nDernière modification le 21 C'hwe 2017, à 17:11\nKemmoù diwezhañ degaset d'ar bajenn-mañ d'an 21 C'hwe 2017, da 17:11.


1 446 ann. (2018)\nPrederion (1415) pe Branderion (1516)  a zo ur gumun eus Breizh e kanton Pleuwigner e departamant ar Mor-Bihan.\nMelestradurezh: krouet e voe kumun Branderion e 1790. Gant al lezenn eus an 23 a viz Eost 1790 e voe lakaet e kanton Langedig; e Bann Henbont e oa. Diskaret e voe Kanton Langedig gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e voe kumun Branderion e Kanton Henbont bet miret ha brasaet e 1801 gant an hevelep lezenn. Lakaet e oa bet en Arondisamant an Oriant krouet e 1800 .\n22 waz eus ar gumun a gollas o buhez abalamour d'ar brezel, d.l.e. 3,35 % eus he foblañs e 1911 .\nD'ar 7 a viz Eost 1944 diouzh ar beure e voe dieubet ar gumun gant ur golonenn SUAat deut eus Gwened, mervel a reas c'hwec'h den nann-soudard pa voe tennet taolioù-kanol gant an Alamaned ha distrujet e voe ar c'hloc'hdi .\nMervel a reas ur milour e Brezel Aljeria .\nAdtapet diwar « https://br.wikipedia.org/w/index.php?title=Prederion&oldid=1861098 »


Kaozeal:Deheubarth - Wikipedia\nN'eus abeg ebet\nda derriñ al liamm gant ur pennad savet: adkrouet e vo\nda vrezhonekaat anvioù kembraek: n'eus ket gwall bell e oa unan hag a glaske lakaat Jorj Washington, unan all Lukius... Perak ne vije ket lakaet Dehoùbarzh ivez? Ha Rodri e-lec'h Rhodri, war zigarez n'eus ket "rh" e brezhoneg? 27 Mae 2009 da 12:32 (UTC)\nHoel zo ar stumm brezhonek kevatal ouzh Hywel kembraek. Pa lavaran kevatal e rankfen kentoc'h lavarout ez eo an hevelep anv. Ha perak neuze envel ur pennad Edouarzh III (Bro-Saoz) ha n'eo ket Edward III of England diwar zigarez e voe roue Bro-Saoz. Ha ret e vefe sevel ur pennad Friedrich II peogwir e oa un impalaer alaman ? Hag evel-just e rankimp sevel ur pennad Иван Грозный pa oa o ren e Rusia...Ha perak bezañ dibabet Karl V, impalaer santel (impalaer alaman), ha n'eo ket Carlos (roue Spagn), pe kentoc'h Carlo pa oa roue Sikilia, pe Karel pa oa ganet e Gent, pe Charles Quint pa rene ivez war broioù a veze komzet galleg eno. Ha petra dibab : "I" (evel roue Spagn) pe "V" (evel impalaer) ? Goulennoù heñvel a c'hallfe bezañ graet evit Karl Veur (?), pe Karl der Große (?), pe Carolus Magnus (?), pe Charlemagne (?) pe Carlo Magno (?) ha kement zo.\nE gwirionez ez eo kamamzeriat an emzalc'h a glaskfe hiziv an deiz kavout stumm "broadel" anvioù rieion ar Grennamzer : al latin a oa ar yezh skrivet, mod all e veze displeget e kement yezh a oa anvioù ar rieion er yezh komzet. Ar rieion-se ne oant ket "dileuridi" o fobloù hogen ez aent kentoc'h d'ober a-gevret ur gumuniezh dezho o-unan.\nEvit pezh a sell ouzh Hywel pe Hoel, war ar marc'had, ez eo anat -dreist-holl d'ar c'houlz-se- e oant an hevelep anv. Hywel hag Hoel zo stummoù skoueriekaet a-vremañ e kembraeg hag e brezhoneg ha mat pell zo. Perak dibab Hoel kentoc'h eget Hywel ? Peogwir ez omp er Wikipedia brezhonek ha netra ken. Naturel a-walc'h e kavfen, er Wikipedia kembraek, un pennad Hywel Llydawr evit dug Breizh etre 1066 ha 1084.\nMeven 27 Mae 2009 da 13:10 (UTC)[respont]\nKement-se-holl zo mat-kaer ha da ginnig d'an holl genlabourerien, en davarn d'am soñj.\nPennadoù Hoel ha Hywel zo bet krouet amañ, ha ganin ma n'on ket faziet, hag ur pennad db pep hini eus an tri Hoel a voe konted. Db Karl ha Charlez ivez ez eus pep a bennad. Gouzout a ran un tammig eus petra zo kaoz, a gredan eta. Ma ranker kemman anvioù eo gant an holl e vo divizet.\nAr re a garfe sevel ur pennad Hywel LLydawr a c'hall mont da labourat evit ar wiki kembraek: bec'h a reont evit klask adtapout ac'hanomp, ha n'eus ket kalz traoù en o stal db Breizh. Bianchi-Bihan 27 Mae 2009 da 13:34 (UTC)[respont]\nTraouioù da ouzhpennañ c'hoazh. Anatoc'h e hañval din e rank Mawr pe D(d)a bezañ troet, pa n'int nemet anvioù-gwan (mod all, koulz lakaat der Schöne, the Great ha kement zo evit rieion alaman pe saoz). Goulenn a rez, gant fent war a hañval, hag-eñ e rankfed skrivañ Rodri e-lec'h Rhodri war zigarez n'eus ket "rh" e brezhoneg ? Ne rin ket (evit ar c'houlz da vihanañ). Ret eo merkañ, evelkent, e voe skrivet gant Arzel Even, ma ne fazian ket (e levr n'emañ ket dindan va daoulagad), Reget e-lec'h Rheged (hag ivez Stratklut evit Strathclyde), en e Istor ar Yezhoù keltiek\nMeven 27 Mae 2009 da 14:44 (UTC)[respont]\nKinnig a rez kemm an doare d'ober implijet amañ gant un dornad tud evit ober hervez da veno-te. Gra da ginnig en davarn eta.\nKement kinnig dw ur pennad all a rank bezañ lakaet er pajennoù stag outo.\nD'an holl da c'houzout:\nUr bajenn cy:Hoel zo, e-kichen ur bajenn cy:Hywel.\nUr bajenn Strathclyde zo, hag unan all Strat Clut.\nUr bajenn Rheged, hag Urien Rheged. Ha ne welan abeg ebet da gemm. Bianchi-Bihan 28 Mae 2009 da 05:57 (UTC)[respont]\nSellit ouzh pajenn Kaozeal ar pennad Hywel Dda. --Llydawr 28 Mae 2009 da 07:06 (UTC)[respont]\nAdtapet diwar « https://br.wikipedia.org/w/index.php?title=Kaozeal:Deheubarth&oldid=501690 »\nKemmoù diwezhañ degaset d'ar bajenn-mañ d'an 28 Mae 2009, da 07:41.


Pajenn:Perrot - Bue ar Zent.djvu/546 - Wikimammenn\nPajenn:Perrot - Bue ar Zent.djvu/546\nEil devez a viz Eost\nInduljansou ar « Porsionkul »\nAn douar m’eman warnan iliz Itron-Varia-an-Ele, en Itali, a zo bet, abaoue an amzer gosan, tra an Otrou Doue. Er bla 351, e oe savet eno eun ti-bidi gant pardonerien deut eus an Douar-Santel, gant relegou eus be ar Werc’hez Vari. Eiz-ugent vla goude, war-dro ar bla 516, sant Beneat a brenas ar chapelig gant al lodennig douar stag outi. Ac’hane, marvat, eo deut d’ezi an hano a zoug : Porsionkul, da lavaret eo, al lodennig vihan. An ti-bidi a deuas da vezan eun iliz vras, darempredet ma oa gant eun niver bras a dud ha, zoken, gant an Ele a ziskenne enni eus an nenv evit meuli o Rouanez, hag ac’hane e oe roët d’ezi an hano a Itron-Varia-an-Ele.\nGant an amzer, an iliz a chenchas perc’hen meur a wech, ha nebeut ha nebeut e oe dilezet. D’an drizekvet\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/546&oldid=140828 »


Pajenn:Catechis, 1817.djvu/165 - Wikimammenn\nell quet fournissàn an explication eus ar façon da bratica al lezen rigourus eus ar restitution en cals a boencho. Goulennet avis, ha gravet doun en o calon penaus n’en deus quet a silvidiguez evit an hini e so coupabl o vezan quemeret, domaget pe viret injustamant tra e nessàn, nemet repari ha restitui a rafe evel ша zeo dleet hervez an Aviel.\nN’en deo quet avoalc’h da ur c’hristen evitàn an usuilleres, al laëronci, quemeret, miret pe andomagi mado an nessàn, ret eo ouspen ober an aluson. Ar gourc’hernen-se a-so fontet voar ar garantez dleet d’an nessàn. Bepret e vezo paourien, eme Doue ; rаc-se e commandàn daic’h soulagi o preudeur. Ar Sodomitet infam ne soulagent quet ar beaurien. J. C. deiz ar jugeamant a lavaro d’ar re daonet : Bezet am eus naon, ha n’oc’h eus quet roet din da dibri. Ar pez en deus ar pinvidic dreist e ezomo, eo leuve at beaurien ; da laret eo penaus eo dleet d’ar paour ar pez a so en tuont d’an necesser. Daou sort necesser a so, hini ar vuez ha hini ar stad. Necesser ar vuez eo quement so ret evit beva ha bezàn guisquet. Necesser ar stad eo ar pez a sot ret evit beva bac antreteni on c’hondition. Ne dleer quet eta, evit gout ha nin on deus peadra da rei an aluson, consulti on ambition, on avariçdet, mæs en em regli voar ar simplicite gristen, hervez ar stad hac ar gondition en peini ezomp placet gant ar brovidanç divin. An aluson a obten dimp digant Doue ar pardon eus on pec’hejo, renta ra Doue favorabl dimp, satisfiàn a ra d’e justiç, rei a ra dimp ur guir gonfianç en Doue en amser an affliction, An alu-\nAdtapet diwar « https://br.wikisource.org/w/index.php?title=Pajenn:Catechis,_1817.djvu/165&oldid=118070 »\nKemmoù diwezhañ degaset d'ar bajenn-mañ d'an 6 Eos 2018, da 14:39.


Home / Levrioù / Levrioù 11-15 bloaz / Oremuz\nTremen vakañsoù an hollsent d’ober poelladennoù randonus ? Kenkoulz disoñjal blaz ar blijadur. Trawalc’h eo bezañ perc’hennez ul levr-hud evit en em zizober eus an deverioù, a soñj Sally. Met sorserez yaouankañ Kerlutig, diampart ha diskiant, he deus an tech fall da lakaat an troad er c’hudennoù ! Gant skoazell ur c’hazh flapour, ur vignonez ijinus hag un tropellad gwrac’hed trelatet, eo prest da dalañ ouzh nerzhioù an douar hag an neñvoù.\nA-hed he skoliatañ eo bet Loeiza an Duigou e Diwan. Ar brezhoneg hag istor an arzoù he deus studiet goude-se, e Roazhon. Er penn-kentañ eo bet ar skritur un afer a bariadenn ganti hec’h-unan, skrivañ un istor eus ur penn d’egile e yezh ar c’h, ar ch hag an ñ evel-just. Ul levrig he deus skrivet neuze, anvet Rampo, embannet gant Al Liamm. Abaoe ar prantad-se e tremen Loeiza an Duigou hec’h amzer o c’hoari kartoù en ur evañ cappucino, hag o skrivañ ha deskiñ en ober. Fellout a ra dezhi treuzkas fromoù ha santadurioù ken kreñv hag ar re a c’heller bezañ treuzet ganto pa ‘n em souber e bed al lennegezh evit ar re yaouank, al lennegezh faltazi pe voliac’h.\nISBN: 978-2-86824-353-9 Rummadoù : Levrioù, Levrioù 11-15 bloaz, Nevez, Priz ar Yaouankiz Product ID: 5005\nLoeiza an Duigou – Keit Vimp Bev\n11×18 cm / 104 p. / kein karrez peget\n2021/ 8 €\nSkignet gant Coop Breizh\nRoit an ali kentañ war “Oremuz” Cancel reply


Yannig Kolledamm - Wikimammenn\nEur marvailh nevez gant Loeiz ar Floc’h\nGwechall goz, d’ar c’houlz ma oa gweturiou bras o kas tud ha marc’hadourez eus a Vrest da Bariz, e oa o chom war ribl an hent bras, en eur barrez damdost da Wengamp, eur plac’h koz gant he Yannig, he mab bihan.\nAr paotrig a oa bet desket d’ezan abred houarna kezeg gant eun amezeg.\nHogen e vamm-goz hag an amezeg-se a varvas trumm an eil warlerc’h egile, ha Yannig, o welet n’en devoa den ebet ken, a yeas da foueta bro, da glask labour war e vicher.\nSkuiz-maro, e galon mantret gant ar glac’har, ar c’hrennard, eun nozvez, en em roas da hirvoudi er c’hoad, e lec’h m’edo gourvezet. — « Va Doue, emezan, pegen fall eo an dud e-kenver ar paour kêz dilezet, pa ne roont ket zoken eun tammig plouz e korn ar c’hraou d’an emzivad ! » Hag ar paotrig a ouele dourek…\nEn eun taol-kont, eun itron goz, gwisket en aour, a baras dirazan e-kreiz eur sklerijen skedus meurbet.\n— « Sec’h da zaerou, mignon bihan, emezi, ha deus ganen d’am zi, ma roin d’it eur benveg talvoudus. »\nSpouronet, ar paotrig a heuilhas ar wrac’h koz hag, eur pennad goude, e oa etre e zaouarn eur morzol aour hag a roe d’e vestr eur gwenneg gounidegez dre daol skoet gantan.\nAr c’hrennard a drugarekaas a-greiz kalon e vadoberourez hag a gimiadas diouti, e vorzol aour gantan war e skoaz.\nKaer en devoe Yann goulenn labour er goveliou a gave war e hent, den ne c’houle e zigemer. Darn zoken a wapae anezan, hen lezhanve « paotr e vorzolig ».\nKoulskoude, « Rodig a dro, A red bro », hag hor paotr pemzek vloaz a en em gavas eun devez eo eur barrezig vihan damdost da Vitré. Eno, war ribl an hent bras, eur paotr, teo ha du gant ar moged glaou-douar, a oa war gorf e roched o houarna marc’h portez eur meliner diwar-dro.\nYannig a yeas e ti ar goveller ha, gant eur vouez o krena, e c’houlas eur banne dour da derri e zec’hed. Eur plac’h a hanter-kant vloaz pe wardro a roas d’ar beajour yaouank eur werennad jistr, hag a c’houlas ouz ar paotr petra a rae gant ar morzolig a oa gantan war e skoaz.\n— « Houarner kezeg oun, itron, hag o klask labour war va micher. Goulennet am eus a-gleiz hag a-zeou, ha den ne c’houl va digemer. »\n— « Digouezet mat out aman, mabig, rak ma den a zo o klask eun deskard. Eman o tigouezout, end-eün, d’an ti gant meliner Penarroz. Me a gaozeo evidout, ha sur e vezi digemeret.\nEur c’hard eur goude, Yannig a oa mevel bihan e ti Jakez Pettorek, mestr goveller.\nAntronoz ar beure, Jakez ha Yannig a oa o daou er c’hovel. Hern kezeg a oa da ober, hep konta eur bern benviou a-benn an eost.\nYannig a oa ordrenet d’ezan chacha war ar vegin ha skei war an houarn ruz. E lec’h kemer ar morzol bras ha skei kalet evit plada an houarn ruz, ar mevel bihan a gemeras e vorzolig aour, hag, a-benn m’en dije skoet pemp pe c’houec’h taol, an houarn a oa dres ouz troad al loen-kezeg.\nJakez, o welet eun hevelep gouiziegez d’e vevel, a gemeras aon, doan dioutan. Laret a reas zoken d’e wreg e oa e vevel niz pe genderv d’an diaoul. Red e oa bet d’ar paotr diskleria fraez d’an daou bried ar pez a oa c’hoarvezet gantan er c’hoad ha laret en devoa bet ar morzol aour gant eur wrac’h koz. A-nebeudou e teuas a-benn da zizoania an daou bried, hag e voe lezet da c’hoari gant e vorzol aour evel ma karie.\nA-benn eiz deiz goude-ze, kement tamm houarn a oa e govel Jakez a oa graet hern kezeg ganto, hag holl gant Yannig. Ar mestr goveller a oa stad ennan, a c’hellit kredi, ha ne ouie penaos diskouez e anaoudegez-vad d’e vevel yaouank. Ouspenn ma rae hern en eur c’hoari gant eun dournadig glaou bep ar mare, e ouie c’hoaz Yannig houarna kezeg a-zoare, hag, a-benn ma vije bet al loen e-pad pemp minuten stag ouz ar ruilhen, e oa ive staget pevar houarn d’ezan ha staget mat ;… morse ne enklaoue eul loen.\nAr brud a redas dre bevar c’horn ar c’hanton e oa en em gavet e ti Jakez Pettorek eun houarner dispar, ha kement labourer-douar a oa a deue di da lakaat houarna e gezeg, netra nemet evit gwelet ar mestr yaouank o labourat.\nSetu ma oa kollet o labour, o fratikou (o hostizien) gant an holl houarnerien a oa war-dro Vitré, rak Jakez, p’eo gwir e rae buhan ha digoust al labour, a c’helle rei gwelloc’h marc’had pep houarn.\nEn eur ger, ouspen daou c’hant loen bemdez a veze houarnet e ti Jakez, ha c’hoaz heman n’en em emelle ken nemeur eus e c’hovel. N’en doa da ober nemet kont pep-hini, digemer an arc’hant, pourvei houarn ha glaou d’ar mevel.\nP’eo gwir e oa kalz labour, e oa red ivez kaout traou a-zoare da ober al labour-ze. Evel-se, eur miz goude m’oa digouezet Yannig e ti Jakez, e voe red kreski an ti, ar c’hovell, ha kaout eul lec’h distro da zigemeret ar c’hezeg a deue niverusoc’h bemdez. Setu ’ta Jakez a brenas eun dachennad douar hag a lakeas sevel evitan eur stal gaer hag eun ti a zoare da zigemer an dud. Bemdez, e-kerz an deiz, ne weled nemet kezeg o tont hag o vont dre an henchou, bet holl e govel Jakez.\nAr goveller hag e wreg a oa evurus meurbet. Netra n’o devoa da ober nemet dibri, eva eus an traou a rae vad d’ezo ha lakaat arc’hant a-verniou a-gostez.\nYannig-hen a oa manet paotr yaouank. Bet e oa, koulskoude, meur a wech o c’houlen merc’hed yaouank ; met, allas ! bep taol e veze roet e zac’h d’ezan, rak holl e larent d’ezan e oa en em werzet d’an diaoul, korf hag ene. Setu, ’ta, ar paour kêz Yannig, gant e daoliou gouizieget, a rankas chom dizimez.\nUgent vloaz e oa bet evel-se ar voul gant Jakez teo, n’oa nemetan da houarna kezeg kanton Vitré. Koulskoude, an evurusted a zo berr er bed-man, hag e ve diskaret an den pa ye en e wir wella o kemer perz en evurusted. An ankou didrue, leun a warizi, o welet ez ae mad an traou gant an daou bried, a falc’has unan : Jakez a renkas gouela d’e wreg vadelezus diskaret gant eur c’hlenved berr.\nAdalek neuze, ar pried, lezet e-unan gant e holl vadou, a en em roas da eva ha, bloaz goude, e gorf a yeas d’ar vered.\nYannig a voe neuze e-unan e penn ar stal vras. Kement a oa en ti hag er c’hovel a oa d’ezan ha, koulskoude, n’oa ket evurus ! Eun durzunel a vanke d’ezan en e gaoued ha, kaer en devoa furchal ar c’hoajou, holl e redent dirazan er c’hoad all.\nEun devez e touas eur zonj d’ezan. Ennan e-unan e sonje n’oa ket red d’ezan tenna o labour digant ar vicherourien all, p’en devoa danvez a-walc’h evit beva, p’eo gwir ne gave gwreg ebet. Lakaat a reas, eta, gwerz war e stal hag, eur pennad goude p’en devoe kavet eun den pinvidik eus ar vro da rei d’ezan hanter-kant mil lur evit e strob, ez eas er maez eus ar vro. E vorzol en devoa gwerzet ivez pemp kant mil lur. Mont a reas neuze da chom en eur barrez vihan damdost da Bempoul.\nEno, gant diou vatez, e talc’has hostaleri. A-us d’an nor e verkas ar c’homzou-man : « Aman e ve roet da zibri evit man d’an dud paour. »\nBuhan e redas ar brud eus an hostareri vadelezus-se, savet en eur c’hroaz-hent ha, buhan ivez ar beorien a ziredas evit gwelet ha gwir e oa ar poz a oa merket war an ti.\nE gwirionez, kement paour a dremene a veze digemeret mat : digaset e veze war an daol ar c’hig sal, ar bara hag a jistr, ha niverus e oa ar beorien a drugarekae ar madoberour dispar digouezet er vro evit mad ar glaskerien vara.\nHogen, dre ma wele ezommou bras ar beorien hag ar vad a oa da ober, Yannig a brenas ker daou bark bras a oa e-tal e di. Sonjal a rae en dije er parkeier-ze a bep sort legumach, hag e c’hallje en doare-ze maga muioc’h a dud, terri o naon da vuioc’h a beorien.\nMet, ar parkeier a oa red labourat a zoare a-benn kaout enno trevadou mad. Petra ’rae ze ? Ar beorien o-unan a labourje an douar, hag eun eur labour digant pep-hini eus ar re a zaremprede an ti a vije a-walc’h evit labourat an douar ha kaout peadra da derri naon meur a hini.\nSetu ’ta, pa oa deut ar mare da labourat an douar, Yannig, pa deue eur paour bennak da doull e zor, a lare d’ezan kemer eur bal ha mont en dachen e-pad eun eur hepken, da balat, da c’hortoz ar pred.\nDarn a zente, a gemere ar benveg, a yê da labourat. Darn all a lare n’oant ket gouest d’ober al labour. Unan a lare ’oa kamm, ne c’helle ket plega ; unan all a damalle d’ar boan gein, d’ar boan izili ; eun all a lare ’oa luch ; eun all kroumm, hag, en eur ger, pep-hini a damalle d’e boan. Deut e oa, tremenet e oa zoken ar mare da labourat ar parkeier ha, panefe m’en devoa Yannig paeet tud evit labourat e zouar, ne vije bet man enno.\nYannig neuze a welas e oa darn eus ar beorien mad da lonka e vara, e gig sall hag e jistr, keit ha ne c’houlenne ket labour diganto ; met e oant deut fall-tre, pa c’houle outo plega da labourat ; neuze e vezent karget a zigareziou : e oant luch, kamm pe kroumm.\nEun nozvez, Yannig a oa gantan daou pe dri baour ouz taol o koania, pa zigouezas pevar lakepot en ti. Gwisket fall e oant ; lavaret a reant e oant labourerien o klask labour, n’o devoa ket eun diner da gaout eun tamm bara.\nYannig neuze a lavaras d’ezo azeza ouz taol ha karga o c’hof gant ar pez a yoa. Ar pevar c’hanfard, du gant an naon, a lonkas kig ha bara, hep ankouaat ar jistr mad. Pa voe leuniet o c’hof, unan anezo a zavas trumm, a dapas krog e mestr an ti ha, buhanoc’h evit laret, Yannig a oa liammet penn-kil-ha-troad.\n— « Ro d’eomp breman da arc’hant, pe, a-benn pemp minuten, kement den a zo en ti a zo maro. »\n— « Oh ! n’eo ket red d’eoc’h va liamma evit kaout va arc’hant. A-hont, en armel d’an nec’h eman va madou. Kemerit kement a gavot. Me, pa vezin paour, a labouro da c’hounit va bara ; ne varvin ket gant an naon. »\nAn holl en ti a oa sebezet o welet ar pez a oa ken trumm digouezet. An diou vatez hag an tri baour ne gredent ket finval ; an noriou a oa prenet, an alc’houeziou a oa gant ar ganfarded. M’o dije êsaet youc’hal pe tec’het, e vijent bet lazet ; dre-re, gwella o devoa da ober e oa chom sioul, ha lezel al lakipoted da c’hoari o fenn bihan keit ha ma karchent.\nPemp minuten goude, ar pevar c’hanfard a ziskennas gant o bec’h a aour hag a arc’hant.\nPa voent aet a-bell, ar vatez a ziliammas he mestr ha da hanter-noz an holl a yeas da gousket.\nAntronoz ar beure, Yannig a welas e-tal e wele eur gaoued houarn, eur c’hi bihan ruz e-barz ha n’oa ket kement hag eur c’haz.\nHarzal a rae ar paour kêz loen bihan ; mall en devoa da vont er-maez eus ar gaoued. Yannig, strafullhet, ne ouie ket petra da zonjal eus ar c’hi-ze ; na piou en devoa e zigaset d’ezan en noz, p’eo gwir e oa prenet start an dorojou. N’eus forz ! tapout a reas ar gaoued ; digeri a reas an nor hag ar c’hi bihan ruz a deuas kerkent er-maez hag en em lakas trumm da lipat dremm e vestr e sin a anaoudegez-vad.\nEn eur c’horn eus ar gaoued Yannig a gavas eun tamm paper pleget hag, er paper, eur melezour lugernus. Lenn a reas ar c’homzou-man skrivet war ar baper : « Lak ar c’hi bihan war an hent, kerz d’e heul hag, en eur c’hoad, e kavi al laeron. P’o gweli, tro warno ar melezour bihan ha kerkent e vezint dallet gant ar sked. Tenn neuze da arc’hant diganto, kuz da denzor en douar ha kerz da laret d’an archerin e pelec’h eman al laeron, an dorfetourien. Evit da gastiza da veza roet da zibri ha da eva ken dievez da dud fall, e teui war bennou da zaoulin eus da di betek da denzor, pe, ma ne deuez ket, ne gavi ket da arc’hant. Hiviziken, gra gwelloc’h impli eus da arc’hant ; ro d’ar paour a zo e gwirionez ezommek, ha lez hep da aluzen kement den a c’hell labourat. Labour a-walc’h a zo, met kalz a dud didalvez a zo ivez a c’houlen arc’hant ha boued hep labour. »\nYannig a welas e oa re wir ar c’homzou merket war ar paper. Ober a reas penn-da-benn ar pez a oa gourc’hemennet d’ezan ; rei a reas an aluzen da galz a beorien, met, araok rei, e ouie ervat ez ae e arc’hant da rei bara da dud ezommek.\nAdtapet diwar « https://br.wikisource.org/w/index.php?title=Yannig_Kolledamm&oldid=172113 »\nKemm diwezhañ d'an 1 Meu 2022 da 12:10\nKemmoù diwezhañ degaset d'ar bajenn-mañ d'an 1 Meu 2022, da 12:10.


Fosa - Wikipedia\nGenad : Cryptoprocta\nAr fosa (Cryptoprocta ferox) zo ur bronneg kigdebrer na vev nemet e Madagaskar. Kigdebrer brasañ an enezenn eo. Heñvel eo ouzh ur meskaj etre ur c'hi hag ur c'hazh met ur c'har d'ar vibinell eo.\nMuzuliañ a ra ar pared etre 75 ha 80 cm gant ul lost 70 - 90 cm. Pouezañ a reont etre 6 ha 10 kg. Bihanoc'h eo ar parezed (65 - 70 cm evit 5-7 kg).\nUn aneval gwevn-tre eo ar fosa. Gallout a ra lammat eus ur wezenn d'eben evel ur gwiñver. Keñveriet e vez alies ouzh al loupard koumoulek, ur c'hazh heñvel e vent a vev e gevred Azia.\nKrediñ a raed gwechall e oa ar fosa un aneval-noz met war a seblant eo oberiant diouzh an deiz ivez. Bevañ a ra e koadegoù klouar Madagaskar. Al lec'h gwellañ evit gwelet unan eo ar goadeg Kirindi, 70 km eus Morondava.\nDa bevar bloaz e tizh ar fosa e oad-gour ha gallout a ra bevañ ugent vloaz er mirlec'hioù.\nDebriñ a ra pesked hag evned met e breizh pennañ eo al lemured. Unan eus ar preizherien pennañ eus Madagaskar eo met ne chase ket ar saout nag an dud er c'hontrol eus ar pezh a lâr ar mojennoù lec'hel.\nBez' e oa gwechall ur spesad brasoc'h (Cryptoprocta spelea) a oa a-vent gant un oselo. Krediñ a reer e hemolc'he al lemured bras a veve en enezenn kent donedigezh an dud.\nE Madagaskar hepken e kaver fosaed. Ne vanfe nemet 2.500 anezho ha war zigresk eo aet o niver abalamour da zistruj o annez.\nAr fosa war Lioncrusher\nAr fosa war Animal Diversity Web\nAdtapet diwar « https://br.wikipedia.org/w/index.php?title=Fosa&oldid=1852053 »


Istor Albania - Wikipedia\nIstor Albania, evel stad dizalc’h, a oa kroget goude Brezelioù ar Balkanioù (1912-1913). Met kalz hiroc’h eo istor ar vro. Emañ Albania er Balkanioù ha levezonet kreñv eo bet gant he amezeien vras, Gres, Italia ha Turkia, o deus bet holl ur roll bras en istor ar vroig-se.\nC’hoariva roman e Durrës\nEr VIIvet kantved kent JK e voe savet meur a drevadenn war an aod gant ar C'hresianed kozh, evel da skouer Durrës.\nGoude-se e voe tro ar Romaned d’en em staliañ er vro. Unan eus an hentoù roman pouezusañ, ar Via Egnatia, a dreuze ar vro, etre Durrës ha Bizantion (Istanbul hiziv). Al lodenn su eus Albania a oa e proviñs roman Macedonia hag an hanternoz a oa e proviñs Illyricum.\nEvel er peurrest eus Europa e voe aloubet ar vro gant Germaned (Wizigoted, Ostrogoted), gant Huned, ha goude-se gant Slaved ha sujet e voe ouzh Impalaeriezh Bulgaria en VIIIvet ha IXvet kantved. Pa voe rannet ar bed kristen, e 1054, etre Kristeniezh ar Reter hag Iliz Roma, e chomas stag kreisteiz Albania ouzh Kergustentin tra ma troas an hanternoz davet beli Roma.\nEn XIIIvet kantved e voe aloubet an arvor gant tud Venezia, tra ma oa stag ul lodenn vat eus ar vro ouzh Serbia. E dibenn ar XIVvet hag e deroù ar XVvet kantved e voe aloubet ar su eus ar vro gant an Impalaeriezh Otoman. Sevel a reas Albaniz a-enep an aloubadeg, etre 1443 ha 1478, dindan ren Gjergj Kastrioti Skanderbeg, hag a zo chomet un haroz broadel evit tud Albania betek an amzer vremañ. Skoazellet e voe Skanderbeg gant Venezia ha kêrioù italian all ha gant ar Vatikan. Met trec’h e voe an Durked a-benn ar fin, hag aloubet e voe Albania e 1479, goude marv Skanderberg.\nGjirokaster, ur gêr ma weler mat levezon an Impalaeriezh otoman war Albania\nEtre dibenn ar XVvet kantved ha deroù an XXvet kantved e oa Albania e-barzh an Impalaeriezh Otoman. En amzer-se e troas an darn vrasañ eus tud ar vro a-du gant an Islam ha kemer a reas ar relijion-se ur plas bras e buhez ar vro, er vuhez sevenadurel dreist-holl. Ul levezon vras o devoe an Durked war ar savouriezh.\nE 1912 e teuas Albania da vezañ dizalc’h diouzh an Impalariezh Otoman. Goude ar Brezel-bed Kentañ e chomas dizalc’h ar vro, daoust ma klaskas Gres, Italia ha Rouantelezh Yougoslavia lakaat o c’hrabanoù warni e 1919-1920. Tousmac’hus a-walc’h e voe ar mare etre an daou vrezel, gant ar vro o vont eus ur briñselezh d’ur republik (1925), ha d’ur rouantelezh goude-se (e 1928), p’en em anvas ar prezidant Ahmet Zogu da roue, gant an anv Zog Iañ. Aloubet e voe ar vro gant armeoù Italia hag Alamagn e-pad an Eil Brezel-bed.\nWar-lerc’h ar brezel e teuas Albania da vezañ ur stad komunour, e 1946, dindan renerezh Enver Hoxha. Kevredet a-dost e voe Albania ouzh an Unvaniezh Soviedel da vare Stalin, ha goude 1961 e troas war-zu Republik Pobl Sina renet gant Mao Zedong. Goude diskar ar renad komunour e teuas da vezañ ur vro zemokratel e 1992 ha klask a ra bremañ tostaat da vroioù all Europa.\nAdtapet diwar « https://br.wikipedia.org/w/index.php?title=Istor_Albania&oldid=1905267 »\nKemmoù diwezhañ degaset d'ar bajenn-mañ d'an 22 Mez 2021, da 06:47.